Man sterf in valskermongelukAngelo “Angel” Castignani (Foto: Angel Castignani, Facebook) ŉ Omvattende ondersoek is van stapel gestuur na die dood van Angelo “Angel” Castignani (67), wat Saterdag tydens ŉ valskermsprong by die Wonderboom-lughawe in Pretoria dood is. Sisa Majola, woordvoerder van die Suid-Afrikaanse Burgerlugvaartowerheid (BLO), sê die ongeluk het tydens ŉ formasiesprong plaasgevind en Castignani het noodlottige beserings opgedoen. “Die vliegtuig waarin Castignani was, het by die Wonderboom-lughawe opgestyg en sou weer daar land,” sê Majola. Castignani se handgemaakte modelvliegtuie was glo baie gesog (Foto: Angel Castignani, Facebook) Die Suid-Afrikaanse Valskermvereniging (PASA), waarvan Castignani ŉ lid was, ondersoek die voorval en sal in ’n finale verslag die oorsaak van die ongeluk bekend maak. Peter Morey, Castignani se susterskind, sê valskermspring was Castignani se groot passie en het hy talle valskermspronge agter die blad. Castignani was die eienaar van ’n onderneming genaamd Angels Model Aircraft Replicas, waar hy modelvliegtuie met die hand gebou het. Dié modelvliegtuie was glo baie gesog. Op sosialemediaplatforms het talle huldeblyke vir Castignani ingestroom en verskeie mense sê hy het ander se lewens op velerlei maniere geraak. “Jou glimlag het so baie lewens aangeraak. Ons harte en siele is verpletter, maar joune vlieg. Jy was en sal altyd groter as die lewe self wees,” skryf Castignani se vriendin, Unita du Plessis Hanekom.